《风流子 本意赠妓，次石王香韵》
清代·薛斑

轻车来此里，盈盈女、家傍白蘋洲。见娇点梅妆，寿阳汉殿；

俏吹凤竹，弄玉秦楼。魂销尽、华灯双影颤，斜月一痕收。

曲和鹍弦，歌名宛转，枕移皓腕，乡号温柔。

佳时容易度，听樵鼓、三鼕又打楼头。怕是秋宵不永，须闰更筹。

甚紫宫争咏，金丸翠被，锦鞋漫赋，碧繶缃勾。且学癫狂风絮，浪逐波流。